

**ΕΛΛΗΝΙΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΑΓΡΟΤΙΚΗΣ ΑΝΑΠΤΥΞΗΣ & ΤΡΟΦΙΜΩΝ**

**ΓΕΝΙΚΗ ΔΙΕΥΘΥΝΣΗ ΑΓΡΟΤΙΚΗΣ ΑΝΑΠΤΥΞΗΣ**

**ΔΙΕΥΘΥΝΣΗ ΠΕΡΙΒΑΛΛΟΝΤΟΣ ΧΩΡΟΤΑΞΙΑΣ ΚΑΙ ΚΛΙΜΑΤΙΚΗΣ ΑΛΛΑΓΗΣ**

**ΤΜΗΜΑ ΠΡΟΣΤΑΣΙΑΣ ΦΥΣΙΚΩΝ ΠΟΡΩΝ ΑΠΟ ΑΓΡΟΤΙΚΕΣ ΔΡΑΣΤΗΡΙΟΤΗΤΕΣ**

###

###  Αθήνα, 23 Απριλίου 2019

**ΑΝΑΚΟΙΝΩΣΗ**

**Ανάρτηση προσωρινού πίνακα αποτελεσμάτων**

**Δράσης 10.1.02 «Προστασία παραδοσιακού Ελαιώνα Άμφισσας»**

**του Μέτρου 10 του ΠΑΑ 2014-2020**

Το Υπουργείο Αγροτικής Ανάπτυξης & Τροφίμων – Γενική Διεύθυνση Αγροτικής Ανάπτυξης / Διεύθυνση Περιβάλλοντος Χωροταξίας και Κλιματικής Αλλαγής/Τμήμα Προστασίας Φυσικών Πόρων από Αγροτικές Δραστηριότητες, ανακοινώνει ότι ολοκληρώθηκε η αρχική αξιολόγηση και προσωρινή κατάταξη των αιτήσεων στήριξης που υποβλήθηκαν στο πλαίσιο της αριθ. 515/34062/19.02.2019 Πρόσκλησης Εκδήλωσης Ενδιαφέροντος για την υποβολή αιτήσεων στήριξης για τη Δράση 10.1.02 «Προστασία παραδοσιακού Ελαιώνα Άμφισσας» του μέτρου 10 «Γεωργοπεριβαλλοντικά και κλιματικά μέτρα» του Προγράμματος Αγροτικής Ανάπτυξης (ΠΑΑ) 2014-2020, η οποία τροποποιήθηκε με την αριθ. 845/56878/20.03.2019 1η Τροποποίηση της παραπάνω Πρόσκλησης, σε ότι αφορά την καταληκτική ημερομηνία ηλεκτρονικής υποβολής αιτήσεων στήριξης.

Τα αποτελέσματα της αρχικής αξιολόγησης και κατάταξης, με τη μορφή προσωρινού πίνακα παραδεκτών και μη παραδεκτών αιτήσεων στήριξης, έχουν αναρτηθεί στο Πληροφοριακό Σύστημα (ΠΣ) υποστήριξης της υλοποίησης της δράσης στον ιστότοπο https://p2.dikaiomata.gr/M101AEO/ και οι υποψήφιοι της δράσης, μέσω της πρόσβασης που έχουν στο ΠΣ, μπορούν να λάβουν αναλυτική πληροφόρηση για τα αποτελέσματα κάνοντας χρήση των προσωπικών τους κωδικών πρόσβασης.

Οι υποψήφιοι θα ενημερωθούν για την ανάρτηση του προσωρινού πίνακα αποτελεσμάτων καθώς και για την πρόσβασή τους σε αυτόν μέσω του ΠΣ, μέσω μηνύματος ηλεκτρονικού ταχυδρομείου (email) που θα λάβουν στην ηλεκτρονική διεύθυνση που έχουν δηλώσει στην αίτηση στήριξης.

Εφόσον οι υποψήφιοι δεν συμφωνούν με τα αποτελέσματα της αρχικής αξιολόγησης και κατάταξης, όπως αυτά αποτυπώνονται στον προσωρινό πίνακα παραδεκτών και μη παραδεκτών αιτήσεων στήριξης, μπορούν να υποβάλουν ηλεκτρονικά ενδικοφανή προσφυγή εντός επτά (7) εργάσιμων ημερών από την ημερομηνία ανάρτησης του προσωρινού πίνακα, δηλαδή μέχρι και την Τρίτη 07 Μαΐου 2019, μέσω του ΠΣ της δράσης στον ιστότοπο https://p2.dikaiomata.gr/M101AEO/ κάνοντας χρήση των προσωπικών τους κωδικών πρόσβασης.

Τα οριστικά αποτελέσματα θα προκύψουν μετά την ολοκλήρωση της εξέτασης των ενδικοφανών προσφυγών, κατά την έννοια του άρθρου 25 του Ν. 2690/1999, οι οποίες ενδεχομένως υποβληθούν από υποψηφίους ανά την επικράτεια.

Στον οριστικό πίνακα κατάταξης θα περιλαμβάνονται οι παραδεκτές αιτήσεις στήριξης, συμπεριλαμβανομένων και εκείνων, των οποίων οι ενδικοφανείς προσφυγές κρίθηκαν βάσιμες.